দানবীর মহেশচন্দ্র সম্পর্কে এইসব দুর্লভ তথ্য ইন্দ্রকুমার সিংহ প্রকাশ করে নতুন গবেষণার পথ প্রশস্ত করে দিয়েছেন। মহেশচন্দ্রের সঙ্গে সরাসরি সম্পৃক্ত না থাকলেও গ্রন্থের শেষাঙ্গে সংযুক্ত আছে আরও তিনটি দুর্লভ প্রবন্ধ যথাক্রমে ‘কবি ও গীতিকার অজয়কুমার ভট্টাচার্য্য’, ‘বিরাগো সেট্ঠো ধম্মানং’ এবং ‘অদ্বৈতবাদ ও স্বামী বিবেকানন্দ।’ বৌদ্ধ ধর্মাবলম্বী এবং পণ্ডিত ইন্দ্রকুমার সিংহ শেষোক্ত দুটি প্রবন্ধে তাঁর ধর্ম, মানবতা ও শান্তি সম্পর্কে যে গভীর জ্ঞানলব্ধ অভিমত ব্যক্ত করেছেন তা নিয়ে কেউ এখন আলোচনা করেন না বলেই জরুরি এবং এটা অনুভব করেছেন বিধায় জীবনসায়াহ্নে এসে শাশ্বত সত্যকে বর্তমান প্রজন্মকে স্মরণ করিয়ে দিতে চেয়েছেন।